Pinot Grigio er normalt en lys og frisk hvidvin. Men druen har en anden side, som er værd at opdage. Pinot Grigio Ramato er lavet med skindkontakt, og det giver vinen den karakteristiske kobberrosa farve samt mere tekstur og personlighed end den klassiske Pinot Grigio. Ramato betyder ganske enkelt “kobberfarvet” på italiensk og er en traditionel måde at lave Pinot Grigio på, især i Friuli og det nordøstlige Italien. Selvom Pinot Grigio er en hvidvinsdrue, har drueskallerne en naturligt rosa-grå farve. Når mosten får lov til at være sammen med skallerne, trækker den både farve, aroma og lidt ekstra struktur ud af dem. Tenuta Giol Pinot Grigio Ramato DOC Delle Venezie får 24 timers kold skindkontakt, inden skallerne fjernes, og den videre gæring foregår i ståltank. Efter gæringen ligger vinen længe på den fine gær med regelmæssig omrøring af bærmen. Det giver ekstra kompleksitet og en mere rund mundfornemmelse, uden at vinen mister sin friskhed. I glasset har den en smuk, sart kobberrosa farve. Duften er intens og frugtig med noter af ribs, granatæble og frisk rød frugt. Smagen er tør, blød og harmonisk med en fin friskhed og en let krydret og vinøs karakter. Den har mere tekstur end en klassisk Pinot Grigio, men er stadig elegant og let at gå til. Det gør Pinot Grigio Ramato til et oplagt alternativ, hvis du normalt drikker rosé, men har lyst til noget med lidt mere friskhed og finesse – eller hvis du holder af hvidvin, men gerne vil prøve en mere gastronomisk og anderledes stil. Servér den ved 10-12 °C som aperitif eller til mild charcuteri, prosciutto crudo, pasta med grøntsager eller skaldyr. Den er også fremragende til retter, hvor en klassisk hvidvin kan blive lidt for spinkel. Vin: Pinot Grigio Ramato Producent: Tenuta Giol Druer: Pinot Grigio (Pinot Gris) Region: Veneto Land: Italien Alkohol: 12,5% Indhold: 75 cl Type: Rosé Dyrkningsmetode: Økologisk Ingredienser: Druer, Sulfitter Næringsindhold: 302 kJ / 73 kcal pr. 100 ml.